
Prije godinu i po umro je moj sin jedinac. Od tada postim za njega ponedjeljkom i četvrtkom, i, uz Allahovu pomoć, imam namjeru tako raditi do kraja života. Također imam namjeru obaviti ***[hadždž](https://pitajucene.com/search/had%C5%BE/questions/ "Pretraži pitanja o hadžu")*** za njega, ali sam saznala da moram prvo obaviti hadždž za sebe pa onda za njega. U Islamskoj zajednici dobila sam informaciju da ženi koja napuni 45 godina ne treba pratilac na putu za hadždž (u organizaciji IZ-a). Živim sama, nemam pratioca. Šta da radim?


* 
* 
* 
* 
* 
* 
* 

 
Kako da obavim hadždž ako nemam ni jednog mahrema?

Vi, poštovana sestro, za svog sina možete udijeliti sadaku, moliti Allaha za njega i obaviti ***[hadždž](https://pitajucene.com/search/had%C5%BE/questions/ "Pretraži pitanja o hadžu")*** nakon što ga vi obavite za sebe. ***[Post](https://pitajucene.com/search/post/questions/ "Pretraži pitanja o postu")*** ponedjeljkom i četvrtkom za mejita nije bila poznata praksa odabranih generacija muslimana. Stoga nije ispravno postiti dobrovoljni post za mejita. Kada se radi o fetvi za obavljanje hadždža bez mahrema nakon napunjenih 45 godina, ona je neispravna, jer u šerijatu ne postoji argument koji pravi razliku između mlađe i starije žene kada je riječ o putovanju bez mahrema, makar se radilo o hadždžu. Pravljenje razlike između starije i mlađe žene koja želi obaviti hadždž bez mahrema, u suprotnosti je s hanefijskim mezhebom, koji tu razliku ne priznaje. (Vidjeti: *Tebjinul**–**hakaik*, 2/240.)  

Hanefijski pravnici kažu: “Makar žena bila stara, nije joj dopušteno obaviti hadždž osim uz pratnju mahrema.” (Vidjeti: *Ha**š**ijetu* *Ibn* *Abidin*, 3/532.) Dakle, ženi nije dopušteno obaviti hadždž osim uz prisustvo mahrema (muža, sina, oca, djeda, amidže, daidže, pastorka i ostalih kategorija koje su joj trajno zabranjene za sklapanje bračne veze). Ovo je stav apsolutne većine islamskih učenjaka. ***[Fetva](https://pitajucene.com/search/fetv/questions/ "Pretraži pitanja o fetvama")*** koju ste dobili kosi se s vjerodostojnim Poslanikovim, ﷺ, hadisima koji govore o zabrani putovanja žene bez mahrema, a kosi se i sa stavom hanefijske pravne škole. (Vidjeti: *El-Ihtijar*, 1/181-182, i *Hašijetu Ibn Abidin*, 3/531.)  

Naravno, nameće se pitanje šta činiti? Ako žena nema mahrema, u tom slučaju nije dužna, štaviše, ne smije obaviti hadždž, i neće zbog toga biti grješna, naprotiv, Allah će je nagraditi zbog namjere i želje da obavi hadždž, a Allah najbolje zna.  

Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


